

VLADA REPUBLIKE HRVATSKE

Zagreb, 23. siječnja 2020.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predlagatelj: | Ministarstvo vanjskih i europskih poslova |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

|  |  |
| --- | --- |
| Predmet: | Prijedlog zaključka o prihvaćanju Nacionalnog izvješća podnesenog u  skladu s točkom 5. Dodatka Rezoluciji Vijeća za ljudska prava 16/21 |

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Banski dvori | Trg Sv. Marka 2 | 10000 Zagreb | tel. 01 4569 222 | vlada.gov.hr

PRIJEDLOG

Na temelju članka 31. stavka 3. Zakona o Vladi Republike Hrvatske (Narodne novine, br. 150/11, 119/14, 93/16 i 116/18), Vlada Republike Hrvatske je na sjednici održanoj \_\_\_\_\_\_\_\_\_\_\_2020. godine donijela

**Z A K L J U Č A K**

1. Prihvaća se Nacionalno izvješće podneseno u skladu s točkom 5. Dodatka Rezoluciji Vijeća za ljudska prava 16/21, u tekstu koji je Vladi Republike Hrvatske dostavilo Ministarstvo vanjskih i europskih poslova aktom, klase: 004-02/13-04/4, urbroja: 521-VI-02-02-19-52, od 8. siječnja 2020. godine.
2. Zadužuje se Ministarstvo vanjskih i europskih poslova da Nacionalno izvješće iz točke 1. ovoga Zaključka, u prijevodu na engleski jezik, dostavi Uredu visoke povjerenice za ljudska prava Ujedinjenih naroda u Ženevi.
3. Zadužuje se Ministarstvo vanjskih i europskih poslova da o ovom Zaključku izvijesti nadležna tijela, nositelje izrade Nacionalnog izvješća iz točke 1. ovoga Zaključka.

Klasa:

Urbroj :

Zagreb, \_\_\_\_\_\_\_\_\_\_ 2020.

PREDSJEDNIK

mr. sc. Andrej Plenković

**O B R A Z L O Ž E N J E**

U okviru Univerzalnog periodičkog pregleda Vijeća za ljudska prava UN-a (UPR), Republika Hrvatska, u skladu s točkom 5. Dodatka Rezoluciji Vijeća za ljudska prava 16/21 podnosi Nacionalno izvješće. Sve zemlje članice UN-a dužne su svoja UPR izvješća podnositi na način da se u naslovu izvješća točno referiraju na predmetnu osnovu. Trenutno se odvija Treći ciklus UPR-a, slijedom čega se priprema **Nacionalno izvješće prema trećem UPR-u** (prvo je podneseno 2010. te drugo 2015. godine). Također, Republika Hrvatska je u siječnju 2019. sukladno svom dobrovoljnom jamstvu podnijela (drugo) među-izvješće kojim se detaljnije odredila spram preporuka koje su joj u drugom ciklusu UPR uputile zainteresirande države članice UN-a.

**Vijeće za ljudska prava** (dalje:Vijeće) ključno je međuvladino tijelo uspostavljeno rezolucijom Opće skupštine UN-a2006. godine, s mandatom jačanja promicanja i zaštite ljudskih prava na globalnoj razini kao i razmatranja stanja ljudskih prava u svim državama svijeta. Članstvo obuhvaća 47 država. **Republika Hrvatska je po prvi puta izabrana za članicu Vijeća u trogodišnjem razdoblju 2017. – 2019. ,** što se drži značajnim uspjehom.

**Mehanizam UPR-a** osnovan je 2006. godine rezolucijom Opće skupštine UN-a (60/251) kojom je ujedno osnovano Vijeće. UPR je jedinstven proces pred Vijećem koji uključuje pregled stanja ljudskih prava u svim članicama Ujedinjenih naroda (bez obzira na veličinu ili moć zemlje), a čiji cilj je unaprjeđenje ljudskih prava kao i jasno ukazivanje na njegova kršenja. Svaka država članica UN-a izvještava pred Vijećem ostale države o mjerama koje poduzima u cilju unaprjeđenja i zaštite ljudskih prava kao i o ispunjavanju međunarodnih obveza na području ljudskih prava. Glavni rezultat procesa su preporuke čiju mogućnost predlaganja imaju sve države članice UN-a (bez obzira jesu li članice ili promatrači u Vijeću). Preporuke se upućuju državi prilikom njenog predstavljanja izvješća.

U Ženevi će se **12. svibnja 2020. održati predstavljanje Nacionalnog izvješća prema trećem UPR-u (dalje: Izvješće)** kako bi Republika Hrvatska odgovorila na provedbu 167 preporuka koje je primila u drugom ciklusu, te kako bi predstavila svoj daljnji napredak na području promicanja i zaštite ljudskih prava. U tom smislu, u 2020. godini provodit će se kontinuirane **međuresorne konzultacije u cilju pripreme hrvatskog izaslanstva koje će predstavljati Izvješće.**

**Izradu Izvješća koordiniralo je Ministarstvo vanjskih i europskih poslova, u suradnji s:** Ministarstvom pravosuđa; Ministarstvom unutarnjih poslova; Ministarstvom za demografiju, obitelj, mlade i socijalnu politiku; Ministarstvom znanosti i obrazovanja; Ministarstvom uprave; Ministarstvom zdravstva; Ministarstvom rada i mirovinskoga sustava; Ministarstvom hrvatskih branitelja; Uredom za ljudska prava i prava nacionalnih manjina; Uredom za ravnopravnost spolova; Središnjim državnim uredom za obnovu i stambeno zbrinjavanje i Državnim odvjetništvom Republike Hrvatske.

Također, 20. studenoga 2019. godine, u cilju daljnjeg doprinosa tekstu Izvješća, provedena je **interaktivna rasprava s civilnim društvom**, te će se Izvješće također raspraviti pred **Odborom za ljudska prava i prava nacionalnih manjina Hrvatskoga sabora**.

Provedba **ovog Zaključka ne iziskuje sredstva iz Državnog proračuna Republike Hrvatske.**